Prose 87 - PAGUNIANNAKTO
---------------------------------------------------
Pagunianakto no agkippet dagiti bulong ti katuday
Iti malem nga agpalaud dagiti kannaway
Ket maakas ti lawag iti linged ti kimleb a bantay
no akupenen ti angin ti dapo ti napuoran a garami
ken sibuganton ti arimukamok dagiti nanglaylay a barsanga
ket agukradto metten dagiti sabong ti kabatiti iti minuyongan…
Pagunianakto no diamton masirayan ti isem ti bigat
ti tumangkayag nga init manipud iti daya
tapno lukaisanna ti laladot ti agpatnag
ket no diamto payen matimud ti taraok ti darisayen
a mangririing kenka iti ngayed ti agsapa
tapno sanguem ti nakasaang a kebbakebba.
Pagunianakto no diamton maiyunnat dagita gurong
Tapno makikinnamat kadagiti agbettak a dalluyon
Ket no diamton mailasin dagiti rupa ti appokom
A kinamkamatmo agingga kadagiti tambak ti buyon
Iti pangta ti burrarawit ken laaw ti pungtot.
Pagunianakto no diamton masalidaan ti bukot ni Kalakian
Tapno inka iwayway iti agaw-awis a kapan-awan
Ti katakunaynaymo iti lamiis ken kapudutan
Tapno sukayem ti daga nga agaw-awis
Iti nabuslon nga apit.
Pagunianakto no mariknam a maudin nga angin
Ti mangsiruksirok dita barukongmo
Ket iruknoykonto ti panagyaman kenka
Iti panangpatawidmo’t agur-uray a namnama…
Wen pagunianakto koma Lilong!
September 26, 2006, © jake f. ilac, signal village, taguig city
fur_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn